b'\n_START_ARTICLE_\nJim LeRoy\n_START_SECTION_\nLetalsko ozadje\n_START_PARAGRAPH_\nLeRoy je na letalsko sceno stopil s solo nastopi, s katerimi si je pridobil ugled zavoljo svojih energi\xc4\x8dnih aerobatskih predstav. Leta 2003 se je pridru\xc5\xbeil uspe\xc5\xa1ni skupini nastopa\xc5\xa1kih pilotov, imenovani X-Team. \xc4\x8clani skupine so sami sebe pogosto imenovali Masters of Disaster (Mojstri nesre\xc4\x8de). Nastopi skupine so najve\xc4\x8dkrat obsegali tri pilote, ki so isto\xc4\x8dasno izvajali kaoti\xc4\x8dne in prepletajo\xc4\x8de akrobacije. Piko na i njihovim nastopom je obi\xc4\x8dajno dodalo nekaj tovornjakov, ki so kro\xc5\xbeili po pisti na tleh in s tem proizvajali oblake dima, ki so drznim akrobacijam dodajali \xc5\xa1e dodatno stopnjo drame. Po dveh sezonah uspe\xc5\xa1nih turnej in nastopov je skupina svojo prvo nesre\xc4\x8do do\xc5\xbeivela 10. julija 2005, ko sta med rutinskim nastopom v zraku tr\xc4\x8dila Jimmy Franklin in Bobby Franklin. Oba sta v nesre\xc4\x8di umrla, medtem ko se je LeRoy tr\xc4\x8denju uspel izogniti in je varno pristal._NEWLINE_LeRoy je bil eden izmed zgolj 11 pilotov, ki so prejeli tako Nastopa\xc5\xa1ko nagrado Arta Scholla (2002) kot Nastopa\xc5\xa1ko nagrado Billa Barberja (2003). Bil je tudi med zgolj pe\xc5\xa1\xc4\x8dico nastopa\xc5\xa1kih pilotov, ki jim je letenje pred publiko predstavljalo polno zaposlitev in ki so si s tovrstnim letenjem tudi slu\xc5\xbeil vsakdanji kruh._NEWLINE_LeRoy je dr\xc5\xbeal naslednje pilotske naslove: enomotorni pilot, ve\xc4\x8dmotorni pilot, letalski in\xc5\xa1truktor, helikopterski pilot, helikopterski in\xc5\xa1truktor, in\xc5\xa1truktor letalske opreme in ocenjevalec aerobatske sposobnosti.\n_START_SECTION_\nSmrt\n_START_PARAGRAPH_\nLeRoya so proglasili za mrtvega 28. julija 2007 v voja\xc5\xa1kem helikopterju MEDEVAC, medtem ko so ga sku\xc5\xa1ali prepeljati v bolni\xc5\xa1nico Miami Valley Hospital v Daytonu, Ohio, ZDA. Pred tem je ob 2:15 popoldne po severnoameri\xc5\xa1kem \xc4\x8dasu v sklopu X-Teamove letalske aerobatske predstave Vectren Dayton Air Show strmoglavil med akrobacijo v svojem letalu S2S Bulldog II. O nesre\xc4\x8di so medijska poro\xc4\x8dila zapisala, da je LeRoy izvajal akrobatski manever 1/2 Cuban 8 in obrat okoli 45-stopinjske vertikalne linije in da si je opomogel prenizko in je zato tr\xc4\x8dil v tla. Stezo je zadel pri hitrosti 322\xc2\xa0km/h (200 milj/h), a jo je zadel v horizontalni smeri, tako da je bila po izra\xc4\x8dunih dejanska hitrost trka bistveno ni\xc5\xbeja, okoli 120\xc2\xa0km/h (75 milj/h). Letalo je po trku odfr\xc4\x8dalo naprej, kmalu so LeRoya zajeli tudi plameni. Mrli\xc5\xa1ki oglednik je kasneje v svojem poro\xc4\x8dilu ugotovil, da je LeRoy umrl ob trku zaradi zlomljenega vratu in da je utrpel tudi hude opekline._NEWLINE_LeRoya sta pre\xc5\xbeivela \xc5\xbeena Joanie in sin Tommy.'